CELEX: 32017R0968
Language: mt
Date: 2017-06-08 00:00:00
Title: Regolament ta' Implimentazzjoni tal-Kummissjoni (UE) 2017/968 tat-8 ta' Ġunju 2017 li jagħti lill-Cape Verde deroga temporanja mir-regoli dwar l-oriġini preferenzjali stabbiliti fir-Regolament Delegat (UE) 2015/2446 fir-rigward ta' fletti tal-kavalli ppreparati jew ippreservati u ta' fletti tat-tumbrell jew tal-iżgamirru ppreparati jew ippreservati

9.6.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 146/13
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/968
   tat-8 ta' Ġunju 2017
   li jagħti lill-Cape Verde deroga temporanja mir-regoli dwar l-oriġini preferenzjali stabbiliti fir-Regolament Delegat (UE) 2015/2446 fir-rigward ta' fletti tal-kavalli ppreparati jew ippreservati u ta' fletti tat-tumbrell jew tal-iżgamirru ppreparati jew ippreservati
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikoli 64(6) u 66(b) tiegħu,
   Billi:
   
               (1)
            
            
               Il-Cape Verde huwa pajjiż li jibbenefika mis-sistema ġeneralizzata ta' preferenzi msejħa s-SĠP fir-Regolament (UE) Nru 978/2012 tal-Parlament Ewropew u tal-Kunsill (2). Permezz tar-Regolament ta' Implimentazzjoni tal-Kummissjoni (UE) Nru 439/2011 (3), il-Cape Verde ngħata deroga mir-Regolament tal-Kummissjoni (KEE) Nru 2454/93 (4) f'dak li jirrigwarda d-definizzjoni tal-kunċett ta' prodotti oriġinanti użata għall-iskopijiet tas-SĠP. Id-deroga kienet tikkonċerna volum annwali ta' 2 500 tunnellata fil-każ tal-fletti tal-kavalli ppreparati jew ippreservati u ta' 875 tunnellata fil-każ tal-fletti tat-tumbrell jew tal-iżgamirru ppreparati jew ippreservati. Skont id-deroga u fil-limiti ta' dawk il-kwantitajiet, dawn il-prodotti kienu kkunsidrati bħala prodotti li joriġinaw fil-Cape Verde anki jekk, minkejja li jkunu ġew prodotti fil-Cape Verde, huma jkunu ġew prodotti minn ħut mhux oriġinanti. Wara li ġiet estiża darbtejn, id-deroga mbagħad skadiet fil-31 ta' Diċembru 2016.
            
         
               (2)
            
            
               Permezz tal-ittra ddatata s-27 ta' Settembru 2016, il-Cape Verde ressaq talba għal estensjoni ta' din id-deroga, għall-istess volumi annwali, għal perjodu ta' sentejn, mill-1 ta' Jannar 2017 sal-31 ta' Diċembru 2018, sakemm jidħol fis-seħħ il-Ftehim ta' Sħubija Ekonomika (“l-FSE”) bejn l-Unjoni u l-Afrika tal-Punent li ġie inizjalat fit-30 ta' Ġunju 2014. Minħabba r-regoli ta' akkumulazzjoni tiegħu, dan il-ftehim il-ġdid se jippermetti lill-industrija tal-ipproċessar tal-ħut tal-Cape Verde tikkonforma mar-regoli dwar l-oriġini preferenzjali billi tuża ħut li joriġina fi Stati tal-Afrika tal-Punent oħrajn.
            
         
               (3)
            
            
               Mill-2008, it-total tal-kwantitajiet annwali li ngħataw lill-Cape Verde permezz tad-deroga kkontribwixxew b'mod sinifikanti biex titjieb is-sitwazzjoni tas-settur tal-ipproċessar tas-sajd tal-Cape Verde. Dawn il-kwantitajiet wasslu wkoll, sa ċertu punt, biex reġgħet ingħatat il-ħajja l-flotta ta' bastimenti tas-sajd żgħar tal-Cape Verde, li hija ta' importanza vitali għal dak il-pajjiż.
            
         
               (4)
            
            
               L-argumenti fit-talba juru li, mingħajr id-deroga, l-abbiltà tal-industrija tal-ipproċessar tal-ħut tal-Cape Verde li tkompli tesporta l-prodotti lejn l-Unjoni skont is-SĠP se tiġi affettwata b'mod sinifikanti, u dan jaf ikun ta' deterrent għal aktar żvilupp tal-flotta tal-Cape Verde ta' bastimenti żgħar li jistadu għall-ħut pelaġiku.
            
         
               (5)
            
            
               Huwa meħtieġ żmien addizzjonali biex jiġu kkonsolidati r-riżultati diġà miksuba mill-Cape Verde fl-isforzi tiegħu biex iġedded il-flotta tas-sajd lokali tiegħu. Jenħtieġ li d-deroga tagħti lill-Cape Verde żmien biżżejjed biex iħejji ruħu sabiex jikkonforma mar-regoli għall-akkwist tal-oriġini preferenzjali.
            
         
               (6)
            
            
               Wara li kkunsidrat in-natura temporanja tad-derogi mogħtija għad-definizzjoni tal-kunċett ta' prodotti oriġinanti, id-deroga għandha tingħata għal perjodu ta' sentejn li jibda mill-1 ta' Jannar 2017 fir-rigward ta' kwantitajiet annwali ta' 2 500 tunnellata għall-fletti tal-kavalli ppreparati jew ippreservati u ta' 875 tunnellata għall-fletti tat-tumbrell jew tal-iżgamirru ppreparati jew ippreservati. Madankollu, id-deroga għandha tintemm fil-jum immedjatament qabel id-data tad-dħul fis-seħħ tal-FSE mal-Afrika tal-Punent, jekk dan iseħħ qabel il-31 ta' Diċembru 2018.
            
         
               (7)
            
            
               Il-kwantitajiet stipulati fl-Anness ta' dan ir-Regolament għandhom ikunu ġestiti b'konformità mal-Artikoli 49 sa 54 tar-Regolament ta' Implimentazzjoni tal-Kummissjoni (UE) 2015/2447 (5) li jirregolaw il-ġestjoni tal-kwoti tariffarji.
            
         
               (8)
            
            
               Id-deroga għandha tingħata bil-kundizzjoni li l-awtoritajiet doganali tal-Cape Verde jieħdu l-passi neċessarji biex iwettqu kontrolli kwantitattivi fuq l-esportazzjonijiet tal-prodotti suġġetti għad-deroga, u li huma jibagħtu lill-Kummissjoni dikjarazzjoni tal-kwantitajiet li għalihom inħarġu ċertifikati tal-oriġini tal-Formola A skont dan ir-Regolament u n-numri tas-serje ta' dawk iċ-ċertifikati.
            
         
               (9)
            
            
               Il-miżuri previsti f'dan ir-Regolament għandhom jidħlu fis-seħħ l-għada tal-pubblikazzjoni tiegħu sabiex titqies is-sitwazzjoni tal-Cape Verde u sabiex dan il-pajjiż jitħalla juża d-deroga mingħajr aktar dewmien. Għall-istess raġuni, dan ir-Regolament għandu japplika b'mod retroattiv mill-1 ta' Jannar 2017.
            
         
               (10)
            
            
               Ir-Regolament ta' Implimentazzjoni (UE) Nru 439/2011 skada fil-31 ta' Diċembru 2016 u kien ibbażat fuq l-Artikolu 89 tar-Regolament (KEE) Nru 2454/93 li jiffissa d-dispożizzjonijiet għall-implimentazzjoni tal-Kodiċi Doganali Komunitarju, li tħassar fl-1 ta' Mejju 2016. Huwa xieraq li tittawwal id-deroga permezz ta' att ta' implimentazzjoni ġdid adottat b'konformità mal-Artikolu 64(6) tal-Kodiċi Doganali tal-Unjoni.
            
         
               (11)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   B'deroga mill-Artikoli 41(b) u 45 tar-Regolament Delegat tal-Kummissjoni (UE) 2015/2446 (6), il-fletti tal-kavalli ppreparati jew ippreservati u l-fletti tat-tumbrell jew tal-iżgamirru ppreparati jew ippreservati tal-kodiċi tan-NM 1604 15 11 u ex 1604 19 97 prodotti fil-Cape Verde minn ħut mhux oriġinanti għandhom jitqiesu bħala li joriġinaw fil-Cape Verde skont l-Artikoli 2, 3 u 4 ta' dan ir-Regolament.
   Artikolu 2
   1.   Din id-deroga għandha tapplika għall-prodotti li jkunu ġew kemm esportati mill-Cape Verde kif ukoll iddikjarati għar-rilaxx għaċ-ċirkolazzjoni libera fl-Unjoni matul il-perjodu mill-1 ta' Jannar 2017:
   
               (a)
            
            
               sal-31 ta' Diċembru 2018 jew,
            
         
               (b)
            
            
               jekk il-Ftehim ta' Sħubija Ekonomika bejn l-Unjoni u l-Afrika tal-Punent inizjalat fit-30 ta' Marzu 2014 (“l-FSE”) jidħol fis-seħħ fil-31 ta' Diċembru 2018 jew qabel, sal-jum immedjatament qabel id-data tad-dħul fis-seħħ tiegħu.
            
         2.   Id-deroga għandha tapplika għall-prodotti sal-kwantità annwali elenkata fl-Anness.
   3.   L-applikazzjoni ta' din id-deroga hija soġġetta għall-konformità mal-kundizzjonijiet stabbiliti fl-Artikolu 43 tar-Regolament Delegat (UE) 2015/2446.
   Artikolu 3
   Il-kwantitajiet stipulati fl-Anness ta' dan ir-Regolament għandhom ikunu ġestiti b'konformità mal-Artikoli 49 sa 54 tar-Regolament ta' Implimentazzjoni (UE) 2015/2447 li jirregolaw il-ġestjoni tal-kwoti tariffarji.
   Artikolu 4
   Id-deroga qed tingħata bil-kundizzjonijiet li ġejjin:
   
               (1)
            
            
               L-awtoritajiet doganali tal-Cape Verde għandhom jieħdu l-passi neċessarji sabiex iwettqu kontrolli kwantitattivi fuq l-esportazzjonijiet tal-prodotti msemmijin fl-Artikolu 1.
            
         
               (2)
            
            
               Dan li ġej għandu jitniżżel fil-kaxxa 4 taċ-ċertifikati tal-oriġini tal-Formola A maħruġin mill-awtoritajiet kompetenti tal-Cape Verde skont dan ir-Regolament: “Deroga — ir-Regolament (UE) 2017/968”.
            
         
               (3)
            
            
               Kull tliet xhur, l-awtoritajiet kompetenti tal-Cape Verde għandhom jibagħtu lill-Kummissjoni dikjarazzjoni tal-kwantitajiet li għalihom ikunu nħarġu ċertifikati tal-oriġini tal-Formola A skont dan ir-Regolament u n-numri tas-serje ta' dawk iċ-ċertifikati.
            
         Artikolu 5
   Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Huwa għandu japplika mill-1 ta' Jannar 2017.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Ġunju 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 269, 10.10.2013, p. 1.
   
      (2)  Ir-Regolament (UE) Nru 978/2012 tal-Parlament Ewropew u tal-Kunsill tal-25 ta' Ottubru 2012 li japplika skema ta' preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008 (ĠU L 303, 31.10.2012, p. 1).
   
      (3)  Ir-Regolament ta' Implimentazzjoni tal-Kummissjoni (UE) Nru 439/2011 tas-6 ta' Mejju 2011 dwar deroga mir-Regolament (KEE) Nru 2454/93 dwar id-definizzjoni tal-kunċett tal-prodotti oriġinati li jintuża għall-finijiet tal-iskema ta' preferenzi tariffarji ġeneralizzati sabiex titqies is-sitwazzjoni speċjali tal-Kap Verde fir-rigward tal-esportazzjoni ta' ċerti prodotti tas-sajd lejn l-Unjoni Ewropea (ĠU L 119, 7.5.2011, p. 1).
   
      (4)  Ir-Regolament tal-Kummissjoni (KEE) Nru 2454/93 tat-2 ta' Lulju 1993 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU L 253, 11.10.1993, p. 1).
   
      (5)  Ir-Regolament ta' Implimentazzjoni tal-Kummissjoni (UE) 2015/2447 tal-24 ta' Novembru 2015 li jistabbilixxi regoli dettaljati għall-implimentazzjoni ta' ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558).
   
      (6)  Ir-Regolament Delegat tal-Kummissjoni (UE) 2015/2446 tat-28 ta' Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni (ĠU L 343, 29.12.2015, p. 1).
   
      ANNESS
      
                  Numru tal-ordni
               
               
                  Kodiċi tan-NM
               
               
                  Deskrizzjoni tal-prodotti
               
               
                  Perjodi
               
               
                  Il-kwantità annwali (il-piż nett f'tunnellati)
               
            
                  09.1647
               
               
                  1604 15 11 
                  ex 1604 19 97 
               
               
                  Fletti tal-kavalli ppreparati jew ippreservati (Scomber scombrus, Scomber japonicus, Scomber colias)
               
               
                  Mill-1 ta' Jannar 2017 sad-data determinata b'konformità mal-Artikolu 2(1)(a) u (b)
               
               
                  2 500 
               
            
                  09.1648
               
               
                  ex 1604 19 97 
               
               
                  Fletti tat-tumbrell jew tal-iżgamirru ppreparati jew ippreservati (Auxis thazard, Auxis rochei)
               
               
                  Mill-1 ta' Jannar 2017 sad-data determinata b'konformità mal-Artikolu 2(1)(a) u (b)
               
               
                  875